Nafarroako Parlamentuko Mahaiak, 2020ko urriaren 5ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, Nafarroako Hondakinen Planari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko urriaren 5ean

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, izapidetu ditzan eta idatziz erantzun dakizkion:

Indarrean dagoen Nafarroako Hondakinen Planaren 6.3.3.1.4 apartatuak –”Etxeko nahiz merkataritzako hondakinen tratamendu-plantetako errefusatik heldu diren hondakin birziklaezinak”– honako hau dio:

«Indarrean dagoen Estatuko Hondakinen Planean (FEMAR 2016-2022) aukera ematen da gehienez ere % 15era bitarteko energia-balorizazioko helburuak ezartzeko, udal hondakinen tratamenduko instalazioetatik heldu diren errefusen eta material birziklaezinen kasuan.

Kontuan hartuta:

• Nafarroan egiten ari den kudeaketa, herritarrek bilketaren arloan egiten ari diren ahaleginarekin, zeinari esker birziklatze-maila handia lortu ahal izan baita.

• Hierarkiaren goiko mailetan aurrera egite aldera plan honetan ezarritako neurri garrantzitsuak; esaterako, berrerabiltze eta birziklatze aurreraturako prestatzea, Hondakinen Legean nahiz FEMAR-Estatuko Hondakinen Planean ezarritakoarekin bat, non adierazten baita modu aktiboagoan sustatu behar direla hierarkiaren kudeaketa-aukera lehenetsiak, zeinak, bestalde, ezarritako prebentzio eta birziklatze helburuak betetzea ahalbidetuko baitute.

• Nafarroan errefusa-plantetan eginiko auditoriak –aurreko apartatutan horien aipamena egin da jada–, zeinetan zalantzak adierazten baitira horietan lortutako errefusen kalitatea dela-eta teknologia horien bidez erabiltzeko, ingurumenerako nahiz pertsonen osasunerako erabilera seguru bat bermatzeari dagokionez.

• parte hartzeko prozesuan zehar jasotako ekarpenak, zeinetan eskatu baita hondakin horien energia-balorizazioaren ordez balorizazio materialeko beste molde batzuk bila daitezen eta, finean, zabortegian ezaba daitezen.

Planak ez du Estatuko Hondakinen Planean energia-balorizazioa dela-eta adierazten den aukeraren aldeko hautua egin.

Horren ordez, prebentzioa, berrerabilpenerako prestaketa eta bilketa berezitua sustatzeaz gain, helburuak eta neurriak jasotzen dira etxeko hondakinen tratamendu-plantetako errefusetatik heldu diren hondakin birziklaezinen balorazioaren alternatibetan aurrerabidea egiteko energia-balorizazioaz bestelako bide batzuen bidez; adibidez, birziklatzea eta materialen araberako balorizazioa (errepideak eraikitzea, parkeak, hiri-altzariak, eta abar). Halatan, Planak materialen balorizaziorako gehieneko helburu bat ezartzen du 2027rako, teknika tradizional edota emergenteen bidez, etxeko nahiz merkataritzako hondakinen % 75koa hain zuzen ere, eta gainontzeko % 25, tratamendu-plantetan balorizatu ezin diren errefusei dagokiena, zabortegian ezabatzea».

Gauzak horrela, honako hau jakin nahi dugu:

Gobernua bat al dator Hondakinen Planean aipatutako aukeraren baztertzea mantentzeko, alegia, Udal hondakinen tratamenduko instalazioetatik heldu diren errefusen eta material birziklaezinen kasuan gehienez ere % 15era bitarteko energia-balorizazioko helburuak ezartzeko aukera, udal hondakinen tratamenduko instalazioetatik heldu diren errefusen eta material birziklaezinen kasuan?.

Hala baldin bada, zure Gobernuak mantendu egiten al du udal hondakinen nahiz material birziklaezinen tratamendurako instalazioetatik heldu diren errefusak Nafarroan errausteari emandako ezetza?

Gobernuak orobat errefusatzen al du udal hondakinen nahiz material birziklaezinen tratamendurako instalazioetatik heldu diren errefusek Nafarroatik kanpo energia-balorizazioa edukitzea (esate baterako, Bizkaiko edo Gipuzkoako erraustegietan)?

Iruñean, 2020ko irailaren 29an

Foru parlamentaria: Adolfo Araiz Flamarique